Úradný vestník L 196 , 20/07/2001 S. 0026 - 0027



Rozhodnutie Komisie z 9. júla 2001 o zriadení Výboru v oblasti doplnkových dôchodkov (oznámené pod číslom dokumentu C(2001) 1775) (Text s významom pre EHP) (2001/548/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskych spoločenstiev a najmä na jej články 138 a 140, keďže: (1) Európska komisia vo svojom Programe sociálnej politiky z 28. júna 2000 navrhla vytvoriť fórum pre dôchodky, aby sa vydaním oznámenia riešila otázka dôchodkov a mobility so všetkými relevantnými účastníkmi. (2) Európska komisia vo svojom oznámení "Smerom k jednotnému trhu pre doplnkové dôchodky" z 11. mája 1999 (COM (1999) 134 final) podporila myšlienku založenia fóra pre dôchodky, ako navrhlo Grémium vyššej úrovne pre slobodu pohybu a následne sa rozhodla zvolávať toto fórum najmenej dvakrát ročne; rozhodla tiež, že sa bude skladať zo zástupcov vlád, sociálnych partnerov, dôchodkových fondov a, kde je to vhodné, z ostatných inštitúcií aktívnych v tejto oblasti. (3) Európsky parlament uvítal oznámenie Komisie a založenie takéhoto výboru vo svojej rezolúcii týkajúcej sa oznámenia Komisie "Smerom k jednotnému trhu pre doplnkové dôchodky", ROZHODLA TAKTO: Článok 1 1. Výbor v oblasti doplnkových dôchodkov (fórum pre dôchodky) sa ustanovuje pri Komisii. 2. Fórum pre dôchodky sa skladá zo zástupcov vlád členských štátov, sociálnych partnerov a doplnkových dôchodkových systémov. Článok 2 1. Komisia sa môže poradiť s fórom pre dôchodky o akomkoľvek probléme a vývoji na úrovni spoločenstva, ktorý ovplyvňuje doplnkové dôchodky. Fórum pre dôchodky pomáha Komisii najmä pri hľadaní riešení problémov a prekážok spojených s cezhraničným voľným pohybom pracovníkov v oblasti doplnkových dôchodkov. 2. Kde je to potrebné, fórum pre dôchodky pracuje v spolupráci s akýmkoľvek vhodným orgánom alebo výborom zaoberajúcim sa sociálnou a hospodárskou politikou. Článok 3 1. Fórum pre dôchodky má 45 členov. 2. Mandáty sú pridelené takto: - jeden mandát pre každý členský štát, - štyri mandáty pre ostatné členské krajiny EZVO (jeden mandát pre styčný úrad Európskeho združenia voľného obchodu a jeden mandát pre zúčastnenú krajinu), - 14 mandátov pre sociálnych partnerov zastúpených na úrovni spoločenstva, - 12 mandátov pre dôchodkové fondy a ostatné orgány aktívne v tejto oblasti: - tri mandáty pre Európsku federáciu pre zabezpečenie dôchodkov (European Federation for Retirement Provision, E. F. R. P.), - jeden mandát pre každú z týchto inštitúcií: - FEFSI (Európska federácia investičných fondov a spoločností) - ACME (Združenie európskych družstevných a vzájomných poisťovateľov) - AIM (Medzinárodné združenie pre vzájomnú pomoc) - CEA (Európsky výbor pre poistenie) - AEIP (Európske združenie paritných inštitúcií) - EAPSPI (Európske združenie dôchodkových inštitúcií verejného sektoru) - GCAACE (Poradná skupina združení poistných analytikov krajín Európskej únie) - FBE (Banková federácia Európskej únie) - AGE (Európska platforma starších ľudí) Článok 4 Členov fóra pre dôchodky menuje Komisia na základe nominácií členských štátov, ostatných krajín tvoriacich EHP, sociálnych partnerov zastúpených na úrovni spoločenstva a ostatných orgánov uvedených v článku 3. Komisia prijme všetky potrebné opatrenia na zabezpečenie vyrovnaného zastúpenia pohlaví. Článok 5 Funkčné obdobie členov fóra pre dôchodky sú dva roky. Môže sa obnoviť. Členovia fóra pre dôchodky zostanú vo svojej funkcii po uplynutí ich funkčného obdobia, až kým ich nenahradia alebo nevymenujú znova. Funkčné obdobie člena sa skončí pred uplynutím trojročného obdobia v prípade odstúpenia alebo smrti. Funkčné obdobie člena sa môže skončiť aj vtedy, ak inštitúcia, ktorá ho nominovala, požiada, aby bol nahradený. Člen sa nahrádza na zvyšok funkčného obdobia. Členovia nedostávajú odmenu za svoju prácu. Článok 6 Komisia uverejní zoznam členov pre informáciu v Úradnom vestníku Európskych spoločenstiev. Článok 7 Fórum pre dôchodky zvolí jedného predsedu a dvoch podpredsedov na obdobie dvoch rokov. Volia sa dvojtretinovou väčšinou prítomných členov. Fóru pre dôchodky predsedá zástupca príslušných odborov Generálneho riaditeľstva pre zamestnanosť a sociálne veci, pokiaľ si členovia fóra pre dôchodky nezvolia predsedu. Článok 8 Fórum pre dôchodky môže pozvať akúkoľvek osobu s príslušnými schopnosťami, pokiaľ ide o bod zahrnutý v programe, aby sa zúčastnila na rokovaní ako expert. Experti sa zúčastňujú na rokovaniach, len pokiaľ ide o bod, kvôli ktorému boli pozvaní. Článok 9 Fórum pre dôchodky môže zriaďovať pracovné skupiny. Článok 10 1. Fórum pre dôchodky zvoláva Komisia a stretáva sa v kanceláriách Komisie. 2. Zástupcovia jednotlivých dotknutých odborov Komisie sa zúčastňujú na stretnutiach fóra pre dôchodky a pracovných skupín. 3. Komisia zabezpečí sekretariát pre fórum pre dôchodky a pracovné skupiny. Článok 11 Fórum pre dôchodky rokuje o záležitostiach, pri ktorých Komisia požiadala o stanovisko. Nehlasuje sa. Pri žiadosti o stanovisko fóra pre dôchodky Komisia môže stanoviť termín, do ktorého sa dané stanovisko poskytne. Stanoviská prijaté zastúpenými hospodárskymi skupinami sa zaznamenajú v zápise z rokovania, ktorý sa zašle Komisii. Na požiadanie účastníkov Komisia dá výsledky rokovaní k dispozícii všetkým účastníkom. Článok 12 Bez toho, aby boli dotknuté ustanovenia článku 287 zmluvy, povinnosťou členov fóra pre dôchodky je nezverejňovať informácie, ktoré sa dozvedeli počas práce vo fóre pre dôchodky alebo v jeho pracovných skupinách, kde Komisia informuje posledne menovaných, že požadované stanovisko alebo predložená otázka sa týka záležitosti dôverného charakteru. V takých prípadoch sa stretnutí zúčastnia len členovia fóra pre dôchodky a zástupcovia Komisie. Článok 13 Komisia posúdi prácu a užitočnosť fóra pre dôchodky do dvoch rokov odo dňa nadobudnutia účinnosti tohto rozhodnutia. Článok 14 Toto rozhodnutie nadobúda účinnosť v deň jeho prijatia. V Bruseli 9. júla 2001 Za Komisiu Anna Diamantopoulou členka Komisie --------------------------------------------------